**LAHU STA SE PRIDRUŽILA ŠE KAVČIČ IN ŽEMLJA**

Trije slovenski teniški igralci bodo na turnirju ATP Challenger Zavarovalnica Sava Slovenia Open igrali tekme drugega kroga. Po ponedeljkovem presenečenju, ko je napredoval 18 letni Sven Lah, sta danes vlogi favorita upravičila, prvi nosilec Blaž Kavčič in celotedenski slavljenec Grega Žemlja.

Današnji tekmovalni dan je postregel s kar 19 tekmami, med vsemi slovenskimi igralci pa je prvi na igrišče stopil **Tom Kočevar Dešman**. Nasproti mu je stal **Aldin Setkić** iz BIH, ki ga je v edinem doslej odigranem dvoboju že premagal. Kočevar Dešman je hitro izgubil prvi niz, se v podaljšani 13 igri rešil v drugem in v tretjem dopustil tekmecu brejk v deveti igri. Izenačena tekma je ponudila dober tenis ter, kljub porazu Kočevar Dešmana, dokaz, da Ljubljančan igra boljši tenis od mesta, ki ga zaseda na lestvici ATP (864.). Tom je potrdil optimistično nadaljevanje sezone: ***»V mojem programu bodo odslej v večini nastopi na turnirjih serije Challenger. Čutim, da lahko igram, z zdravjem nimam več težav, zato je potrebno vztrajati.«***

Še preden je na igrišče stopil prvi nosilec **Blaž Kavčič**, so s turnirja izpadli, drugi nosilec Peter Gojowczyk, četrti Lukas Lacko, sedmi Adrian Menendez Maceiras in osmi Jozef Kovalik. Torkova negativna energija za nosilce pa na srečo ni vplivala na zmagovalca Portoroa z leta 2014, saj je, sicer neugodnega Rusa Evgenija Karlovskija, vseskozi držal v minimali oddaljenosti in v odločilnih trenutkih v obeh nizih, prikazal zanesljivo igro, tekmec pa je, vsakič proti koncu niza, stopnjeval nekaj napak zapored. Kavčič je po tekmi dejal: ***»Rusa poznam, kot tudi njegovega trenerja Hrvata Zovka. Dobro se je pripravil name, a vem, da rad dela napake v odločilnih trenutkih. O sem izkoristil in zmagal. V Portorožu rad igram, a se malce bojim, kakšno bo moje koleno jutri. Upam, da vnetje ne bo usodno.«***

V zadnjem torkovem srečanju posameznikov, sta se na osrednjem igrišču pomerila, **Grega Žemlja,** ki se poslavlja od profesionalne teniške kariere in 20 letni Ljubljančan **Grega Boh**. Z izjemo začetnega otipavanja, je Žemlja hitro prevzel pobudo in z brejkom oziroma dvema brez težav ohranil prednost. Gladka zmaga ni bila vprašljiva, čeprav je 11 let mlajši Boh pokazal čvrst tenis, a je za izkušenega Žemljo premalo tvegal: ***»Moram priznati, da še nikoli nisem igral proti tako cenjenemu igralcu kot je Žemlja. Bil sem sproščen, a premehak, da bi strl njegovo obrambo. Moral bi močneje udarjati po žogici.«*** Žemlja je bil vesel nekoliko lažjega tekmeca: ***»Zdi se mi, da, ko sem se malce odlepil, da je Grega zaigral nekoliko slabše. Pomembno je, da nisem imel težav ohraniti prednost. Mislim, da ne vi, niti sam ne vem, kako daleč lahko pridem na tem turnirju. Upam, da čim dlje.«***

V konkurenci dvojic sta nastopila v paru Tilen Žitnik z Davidom Lucasom Ambrožičem, a proti srbski navezi Bozoljac/Krajinović nista imeli večjih možnosti (2:6, 4:6).

Jutri bo na zunanjem igrišču D kot prvi Slovenec nastopil Sven Lah (16:30), ki ga bo nasproti čakal Hrvat Franko Škugor. Kavčič in Žemlja bosta dvoboj drugega kroga igrala na teniškem stadionu ŠRC Marina. Blaža ob 17:30 čaka krvnik Kočevar Dešmana, Aldin Sektić, Žemlja pa se bo pomeril s Srbom Filipom Krajinovićem, ki je danes brez večjih težav premagal srboritega in trmastega Čeha Lukasa Rosola.